Francisco Ferrer Guardia
Francisco Ferrer Guardia var en spansk revolutionær. Ferrer arbejdede oprindeligt for de radikale republikanske ledere Ruiz Zorrilla og Alejandro Lerroux og udgav en række ateistiske, stærkt antiklerikale skrifter. Hans politiske observans lå tæt på holdningen i tidens anarkistiske tidsskrifter. Særlig betydning fik de "gudløse" friskoler, som han fra 1901 oprettede i Barcelona for derigennem at udbrede sine idéer.
Ferrer mistænktes for at have medvirket ved attentatet på Alfonso 13. i 1906, men han blev frikendt. Som påstået leder af et alvorligt oprør i Barcelona i juli 1909 dømtes han ved en militær domstol til døden. Hans henrettelse vakte stor opsigt uden for Spanien og fremkaldte massedemonstrationer i flere lande.